Кито Лоренц
Рожденият ден на мама

Превод от немски: Венцеслав Константинов, —

chitanka.info

Днес мама има рожден ден Тя крачи

през слънчогледовата нива по ниските

гробове на братята ми откъдето в дъжд дъги

разцъфват пълни месеци възлизат и залязват

между слънчогледите а пеещи

петли излитат Пред вятъра на нивата

кораби се носят към Колхида Също тъй

под слънчогледите лежат разпръснати

много градове със златни циферблати по часовниците

на кулите и всички бият заедно когато

мама крачи през слънчогледовата нива

покрай детските пораснали глави на слънчогледите

чиито личица се озаряват едно-друго те си шепнат

нещо от което се разсмиват и опрашват

докрай а котки тигрово нашарени

шумно мъркат и се галят о стеблата

докато последните гоблени бъдат

навити на руло Сегиз-тогиз на нивата

се приземяват космонавти за шепа слънчогледови

семки Ах в самия край на хоризонта който

вече се разтапя от безумните молби на новите и нови

синове и дъщери сред пладнето самотно чака

за мама най-бялата и призрачна жена В кръга

на сърпа й приляга точно пита слънчоглед

и сигурно жената ще й зададе въпроси ала

мама ще знае всичко там за слънчогледите

защото днес завинаги тя има рожден ден

1979

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.